### NN 2/2018 (5.1.2018.), Odluka o lokalnim porezima Općine Motovun – Montona

OPĆINA MOTOVUN

88

Na temelju članka 35. Zakona o lokalnoj i područnoj (regionalnoj) samoupravi (»Narodne novine«, broj 19/13. – pročišćeni tekst i 137/15.), članka 20. Zakona o lokalnim porezima (»Narodne novine«, broj 115/16. i 101/17.) te članka 36. Statuta Općine Motovun – Montona (»Službene novine Grada Pazina«, broj 10/13.), Općinsko vijeće Općine Motovun je na sjednici održanoj 13. prosinca 2017. godine donijelo

ODLUKU

O LOKALNIM POREZIMA
 OPĆINE MOTOVUN – MONTONA

I. OPĆA ODREDBA

Članak 1.

Ovom se Odlukom utvrđuju vrste poreza koji pripadaju Općini Motovun – Montona, obveznici plaćanja, porezna osnovica, stope i visine poreza te način obračuna i plaćanja poreza.

II. VRSTE POREZA

Članak 2.

Porezi Općine Motovun – Montona su:

1. prirez porezu na dohodak,

2. porez na potrošnju,

3. porez na kuće za odmor.

1. Prirez porezu na dohodak

Članak 3.

(1) Prirez porezu na dohodak plaćaju obveznici poreza na dohodak s područja Općine Motovun – Montona sukladno odredbama zakona i podzakonskih akata koji reguliraju područje lokalnih poreza i poreza na dohodak.

(2) Obveznik prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Općine Motovun – Montona.

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

(1) Prirez porezu na dohodak plaća se po stopi od 1% na osnovicu iz stavka 3. ovog članka.

(2) Poslove u vezi s utvrđivanjem i naplatom prireza porezu na dohodak obavlja Porezna uprava.

(3) Prirez porezu na dohodak prihod je Proračuna Općine Motovun – Montona.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Općine Motovun – Montona.

Članak 7.

Obveznik poreza na potrošnju je svaka fizička i pravna osoba koja pruža ugostiteljske usluge na području Općine Motovun – Montona.

Članak 8.

(1) Osnovica poreza na potrošnju je prodajna cijena pića po kojoj se pića prodaju u ugostiteljskom objektu umanjena za iznos poreza na dodanu vrijednost.

(2) Porez na potrošnju plaća se po stopi od 3% na osnovicu iz stavka 1. ovog članka.

Članak 9.

(1) Porez na potrošnju iskazuje se na Obrascu PP-MI-PO i predaje do 20. dana u mjesecu za prethodni mjesec.

(2) Obračunati porez na potrošnju obveznik poreza plaća do posljednjeg dana u mjesecu za prethodni mjesec.

(3) Poslove u vezi s utvrđivanjem i naplatom poreza na potrošnju obavlja Porezna uprava.

3. Porez na kuće za odmor

Članak 10.

Kuća za odmor je svaka zgrada ili dio zgrade ili stan koji se koristi povremeno ili sezonski odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija i da posjeduje sanitarni čvor. Kućom za odmor smatra se i odmaralište.

Članak 11.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora, kao i zgrade koje se koriste za obavljanje registrirane djelatnosti.

Članak 12.

(1) Obveznik poreza na kuće za odmor je svaka fizička ili pravna osoba koja je vlasnik kuće za odmor na području Općine Motovun – Montona. Vlasnikom kuće za odmor smatrat će se i osoba koja je izvanknjižni vlasnik odnosno suvlasnik ako se to može utvrditi drugim dokazima (ugovorom, odlukom suda, nasljeđivanjem i slično).

(2) Ako postoje dva ili više suvlasnika koji koriste odvojene dijelove kuće za odmor, svaki od njih je porezni obveznik za dio kuće za odmor koju ima u vlasništvu te svaki posebno dobiva rješenje o razrezu poreza.

Članak 13.

(1) Porez na kuće za odmor plaća se godišnje u iznosu od 15,00 kuna po jednom četvornom metru korisne površine kuće za odmor na cijelom području Općine Motovun – Montona.

(2) Porez na kuće za odmor plaća se u roku od 15 dana od dana dostave rješenja o utvrđivanju tog poreza.

Članak 14.

Obveznici poreza na kuće za odmor dužni su nadležnoj ispostavi Porezne uprave dostaviti podatke o kući za odmor, o mjestu gdje se kuća nalazi, korisnoj površini kuće te drugim podacima potrebnima za razrez poreza najkasnije do 31. ožujka godine za koju se utvrđuje porez na kuće za odmor.

Članak 15.

(1) Poslove u vezi s utvrđivanjem i naplatom poreza na potrošnju obavlja Porezna uprava.

(2) Porez na kuće za odmor prihod je Proračuna Općine Motovun – Montona.

III. ZAVRŠNE ODREDBE

Članak 16.

U roku od 60 dana od dana donošenja ove Odluke donijet će se posebna odluka Općinskog vijeća Općine Motovun kojom će se urediti način, kriteriji, visina zakupnine, zone, objekti i usluge te druga pitanja korištenja javnih površina na području Općine Motovun – Montona.

Članak 17.

(1) Općina Motovun – Montona poslove utvrđivanja, evidentiranja, nadzora, naplate i ovrhe radi naplate lokalnih poreza propisanih ovom Odlukom u cijelosti prenosi na Poreznu upravu.

(2) Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

(3) Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu koja pripada Poreznoj upravi, u visini od 5% od ukupno naplaćenih prihoda, obračuna i uplati u Državni proračun i to do zadnjeg dana u mjesecu za prethodni mjesec.

(4) Porezni obveznik dužan je Poreznoj upravi dostaviti dokaz o svakoj promjeni koja utječe na utvrđivanje porezne obveze za poreze iz članka 2. u roku od 15 dana od nastale promjene.

Članak 18.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

Članak 19.

Postupci utvrđivanja poreza započeti po odredbama Odluke o porezima Općine Motovun – Montona (»Narodne novine«, broj 34/02. i »Službene novine Grada Pazina«, broj 7/14. i 20/15.), a koji nisu dovršeni do 1. siječnja 2018. godine, dovršit će se po odredbama ove Odluke.

Članak 20.

Na sva pitanja koja nisu uređena ovom Odlukom, smisleno se primjenjuju odredbe Zakona o lokalnim porezima.

Članak 21.

Stupanjem na snagu ove Odluke prestaje važiti Odluka o porezima Općine Motovun – Montona (»Narodne novine«, broj 40/14. i 65/15. te »Službene novine Grada Pazina«, broj 7/14. i 20/15.), osim odredbi članaka 23. do 36. iste Odluke, koje prestaju važiti stupanjem na snagu odluke iz članka 15. ove Odluke.

Članak 22.

Ova Odluka objavit će se u »Narodnim novinama« i u »Službenim novinama Grada Pazina«, a stupa na snagu 1. siječnja 2018. godine.

Klasa: 022-05/17-01/16

Urbroj: 2163/05-02-17-27

Motovun, 13. prosinca 2017.

OPĆINSKO VIJEĆE OPĆINE MOTOVUN

Predsjednik
 Elvis Linardon, v. r.